Erasmus se skorsing behoort nie Bokke te ontspoorRassie Erasmus. (Foto: Anne-Christine Poujoulat/AFP) Wêreldrugby se verdoemende uitspraak teen Rassie Erasmus, die Suid-Afrikaanse Rugbyunie (Saru) se direkteur van rugby, kan op die oog af verreikende gevolge vir die Springbokspan inhou, maar dit moet eerder tot voordeel ingespan word en die deur vir afrigter Jacques Nienaber oopmaak om gedurende die volgende tien maande sy bloudruk op die span af te druk. Erasmus, wat saam met Saru teen sy skorsing en die unie se boete van £20 000 (sowat R421 000) appelleer, mag vir die volgende twee maande nie by enige rugbyaktiwiteite betrokke wees nie en mag tot 30 September aanstaande jaar nie op wedstryddae by enige rugbyaktiwiteite, waaronder afrigting, kontak met wedstrydbeamptes en mediaverpligtinge, betrokke wees nie. Dit beteken dat Erasmus nie by tien toetswedstryde (Saterdag se laaste jaareindtoets teen Engeland, drie toetse teen Wallis tussen 9 en 23 Julie aanstaande jaar en ses toetse in die Rugbykampioenskappe teen die All Blacks, Wallabies, en Argentynse Poemas) op wedstryddae betrokke mag wees nie. Wêreldrugby het in sy uitspraak gesê dat Erasmus nie die nasionale afrigter is nie en dat sy skorsing nie teen veel impak op die Bokke op wedstryddae sal hê nie. Saru het skriftelik Erasmus se rol as direkteur van afrigting by die verhoor ingedien, wat onder meer behels om die strategiese pad vir Suid-Afrikaanse rugby uit te stippel, spelersontwikkeling, die bestuur van die SA Rugbyakademie, afrigtersontwikkeling, die vertoning van alle nasionale spanne (mans, vroue, sewes en rugby op alle vlakke), die kiesbeleid ten opsigte van alle nasionale spanne, die monitering van alle franchise en provinsiale spanne se vertonings, die vertonings van Saru se elite-skeidsregterspaneel, en die doeltreffende bestuur van Suid-Afrikaanse rugby se sportwetenskappe en mediese dienste (onder meer kondisionering en voeding). Op die oog af behoort die skorsing nie veel invloed op die Bokke te hê nie, maar almal weet watter groot rol Erasmus speel, hoe hy die span laat groei het en die grondslag vir die Bokke se welslae by Wêreldbekertoernooi in Japan en die Rugbykampioenskap in 2019 gelê het. Die Springbokspan vir Saterdag se wedstryd teen Engeland. (Foto: Springboks/Twitter) Gaan kyk maar net weer na die dokumentêre program “Chasing the Sun”. Hoe dan gemaak? Nienaber het ŉ groot rol as Erasmus se adjudant (en sedert hy as hoofafrigter aangestel is) gespeel, hoewel die Bokke se twee nederlae teen die Wallabies in vanjaar se Rugbykampioenskappe krake in die mondering laat onstaan het. Maar dit was ŉ tydelike spoedbult, wat alle spanne die een of ander tyd tref. Die Bokke het sedertdien die All Blacks getroef en hulle is onoorwonne op die jaareindtoer en is weer eerste op die wêreldranglys. Jacques Nienaber (Foto: Phill Magakoe/AFP) Nou is dit Nienaber se groot kans. Hy sal beslis nie van Erasmus se spelpatroon afwyk nie, want hoekom gaan krap waar dit nie jeuk nie. Die Bokke se sukses lê by hul monsterpak, by twee voorrye wat die teenstanders pap skrum, by ysterslotte Eben Etzebeth, Lood de jager en Franco Mostert wat die donkiewerk doen, en losvoorspelers wat saam jag, die teenstanders se besit stadig maak en saam met die res van die pak die teenstanders se nerwe afduik. Dan speel taktiese skopwerk ŉ baie groot rol terwyl twee bieliesenters en vleuels se opskietverdediging die teenstanders die horries gee. Tik my met ŉ veertjie om, maar ek glo saam met Wêreldrugby dat die skorsing baie min impak op die Bokke se vertonings sal hê. Erasmus sal wel nie op wedstryddae betrokke wees nie, sy dae as waterdraer is dalk (tydelik) getel, maar dis ŉ druppel in die emmer. Boonop sal die Bokke na alle waarskynlikheid die skorsing en die emosie daarom tot hul voordeel kan inspan om hulself verder te motiveer.